Document ID: 32009L0105

ΟΔΗΓΊΑ 2009/105/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 16ης Σεπτεμβρίου 2009
σχετικά με τα απλά δοχεία πίεσης
(κωδικοποιημένη έκδοση)
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Η οδηγία 87/404/ΕΟΚ του Συμβουλίου, της 25ης Ιουνίου 1987, σχετικά με την προσέγγιση των νομοθεσιών των κρατών μελών όσον αφορά τα απλά δοχεία πίεσης (3), έχει επανειλημμένα τροποποιηθεί κατά τρόπο ουσιαστικό (4). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω οδηγίας.
(2)
Εναπόκειται στα κράτη μέλη να εξασφαλίζουν στο έδαφός τους την ασφάλεια των ανθρώπων, των κατοικίδιων ζώων και των αγαθών έναντι των κινδύνων διαρροής ή διάρρηξης, τους οποίους είναι δυνατόν να εγκυμονούν τα απλά δοχεία πίεσης.
(3)
Στα κράτη μέλη, διατάξεις αναγκαστικού δικαίου καθορίζουν, ειδικότερα, το επίπεδο ασφάλειας που πρέπει να τηρούν τα απλά δοχεία πίεσης, με τον προσδιορισμό των χαρακτηριστικών κατασκευής και λειτουργίας, των προϋποθέσεων εγκατάστασης και χρησιμοποίησης καθώς και των διαδικασιών ελέγχου που προηγούνται και έπονται της διάθεσης στην αγορά. Αυτές οι διατάξεις αναγκαστικού δικαίου δεν οδηγούν αναγκαστικά σε διαφορετικά επίπεδα ασφαλείας από το ένα κράτος μέλος στο άλλο, αλλά, λόγω της ασυμφωνίας τους, εμποδίζουν τις συναλλαγές στο εσωτερικό της Κοινότητας.
(4)
Κατά συνέπεια, στην παρούσα οδηγία θα πρέπει να ορίζονται μόνον οι ουσιώδεις απαιτήσεις αναγκαστικού δικαίου. Για να διευκολύνεται η απόδειξη της συμμόρφωσης προς τις ουσιώδεις απαιτήσεις, είναι απαραίτητη η ύπαρξη, σε κοινοτικό επίπεδο, εναρμονισμένων προτύπων, ιδίως για την κατασκευή, τη λειτουργία και την εγκατάσταση των απλών δοχείων πίεσης, η τήρηση των οποίων εξασφαλίζει ότι τα προϊόντα συμφωνούν με τις ουσιώδεις αυτές απαιτήσεις. Αυτά τα εναρμονισμένα, σε κοινοτικό επίπεδο, πρότυπα καταρτίζονται από ιδιωτικούς οργανισμούς και θα πρέπει να διατηρούν το χαρακτήρα μη υποχρεωτικού κειμένου. Για τον σκοπό αυτό, η Ευρωπαϊκή Επιτροπή Τυποποίησης (CEN), η Ευρωπαϊκή Επιτροπή Ηλεκτροτεχνικής Τυποποίησης (Cenelec) και το Ευρωπαϊκό Ινστιτούτο Τηλεπικοινωνιακών Προτύπων (ΕΤSI) αναγνωρίζονται ως οι αρμόδιοι για την έκδοση των εναρμονισμένων προτύπων οργανισμοί σύμφωνα με τις γενικές κατευθυντήριες γραμμές όσον αφορά τη συνεργασία μεταξύ της Επιτροπής, της Ευρωπαϊκής Ζώνης Ελεύθερων Συναλλαγών (ΕΖΕΣ) και των εν λόγω τριών οργανισμών, που υπογράφηκαν στις 28 Μαρτίου 2003 (5).
(5)
Το Συμβούλιο έχει ήδη εκδώσει σειρά οδηγιών που αποσκοπούν στην εξάλειψη των τεχνικών εμποδίων στις συναλλαγές στηριζόμενο στις γενικές αρχές που καθορίζονται στο ψήφισμά του της 7ης Μαΐου 1985 για νέα προσέγγιση στο θέμα της τεχνικής εναρμόνισης και τυποποίησης (6)· εκάστη από τις οδηγίες αυτές προβλέπει την επίθεση της σήμανσης «CE». Η Επιτροπή, στην ανακοίνωσή της τής 15ης Ιουνίου 1989 για μια γενική προσέγγιση στο θέμα της πιστοποίησης και των δοκιμών (7) πρότεινε τη θέσπιση κοινών κανονιστικών ρυθμίσεων για τη σήμανση «CE» με ενιαία γραφική απεικόνιση. Το Συμβούλιο, στο ψήφισμά του της 21ης Δεκεμβρίου 1989, σχετικά με μια συνολική προσέγγιση του θέματος της αξιολόγησης της πιστότητας (8) ενέκρινε ως κατευθυντήρια αρχή την υιοθέτηση αυτής της συνεπούς προσέγγισης όσον αφορά τη χρήση της σήμανσης «CE». Τα δύο θεμελιώδη στοιχεία της νέας προσέγγισης που θα πρέπει να εφαρμόζονται είναι οι βασικές απαιτήσεις και οι διαδικασίες για την εκτίμηση της συμμόρφωσης.
(6)
Ο έλεγχος της τήρησης των εν λόγω τεχνικών προδιαγραφών είναι αναγκαίος για την αποτελεσματική προστασία των χρηστών και των τρίτων. Οι υφιστάμενες διαδικασίες ελέγχου διαφέρουν από το ένα κράτος μέλος στο άλλο. Για να αποφεύγονται οι πολλαπλοί έλεγχοι που συνιστούν εμπόδια για αυτήν την ελεύθερη κυκλοφορία των δοχείων, θα πρέπει να προβλεφθεί η αμοιβαία αναγνώριση των διενεργούμενων από τα κράτη μέλη ελέγχων. Για να διευκολυνθεί η αμοιβαία αυτή αναγνώριση των ελέγχων, είναι σκόπιμο να θεσπισθούν κοινοτικές διαδικασίες καθώς και τα κριτήρια που πρέπει να λαμβάνονται υπόψη για τον καθορισμό των οργανισμών που επιφορτίζονται με τα καθήκοντα εξέτασης, επιτήρησης και εξακρίβωσης.
(7)
Η παρουσία επί ενός απλού δοχείου πίεσης της σήμανσης «CE» θα πρέπει να συνιστά τεκμήριο του ότι το προϊόν αυτό συμφωνεί με την παρούσα οδηγία και θα πρέπει, κατά συνέπεια, να καθιστά περιττή, κατά την εισαγωγή και τη θέση σε λειτουργία του δοχείου, την επανάληψη ελέγχων που έχουν ήδη διενεργηθεί. Παρ’ όλα αυτά, είναι δυνατόν να συμβεί απλά δοχεία πίεσης να θέτουν σε κίνδυνο την ασφάλεια. Θα πρέπει, λοιπόν, να προβλεφθεί μια διαδικασία για την αντιμετώπιση του κινδύνου αυτού.
(8)
Η παρούσα οδηγία δεν θα πρέπει να θίγει τις υποχρεώσεις των κρατών μελών όσον αφορά στις προθεσμίες ενσωμάτωσης στο εθνικό δίκαιο και εφαρμογής των οδηγιών που εμφαίνονται στο παράρτημα IV μέρος Β,
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
ΚΕΦΑΛΑΙΟ I
ΠΕΔΙΟ ΕΦΑΡΜΟΓΗΣ, ΟΡΙΣΜΟΙ, ΔΙΑΘΕΣΗ ΣΤΗΝ ΑΓΟΡΑ ΚΑΙ ΕΛΕΥΘΕΡΗ ΚΥΚΛΟΦΟΡΙΑ
Άρθρο 1
1. Η παρούσα οδηγία εφαρμόζεται στα απλά δοχεία πίεσης που κατασκευάζονται εν σειρά.
2. Εξαιρούνται του πεδίου εφαρμογής της παρούσας οδηγίας τα ακόλουθα δοχεία:
α)
τα δοχεία που είναι ειδικά σχεδιασμένα για να χρησιμοποιηθούν στις πυρηνικές εγκαταστάσεις και των οποίων μια αστοχία μπορεί να προκαλέσει εκπομπή ραδιενέργειας·
β)
τα δοχεία που προορίζονται ειδικά για την εγκατάσταση σε πλοία και αεροσκάφη ή για την προώθησή τους·
γ)
οι πυροσβεστήρες.
3. Κατά την έννοια της παρούσας οδηγίας, ισχύουν οι ακόλουθοι ορισμοί:
α)
«απλό δοχείο πίεσης» ή «δοχείο»: κάθε συγκολλημένο δοχείο που υποβάλλεται σε σχετική εσωτερική πίεση ανώτερη από 0,5 bar, προορίζεται να περιέχει αέρα ή άζωτο, και δεν προορίζεται να εκτεθεί σε φλόγα.
Τα μέρη και οι συναρμολογήσεις που συντελούν στην αντοχή του δοχείου στην πίεση είναι κατασκευασμένα είτε από μη κεκραμένο χάλυβα ποιότητας, είτε από μη κεκραμένο αλουμίνιο ή από μη επιδεκτικά βαφής κράματα αλουμινίου.
Το δοχείο αποτελείται είτε:
i)
από ένα κυλινδρικό τμήμα κυκλικής διατομής που κλείεται από θολωτούς πυθμένες με κοιλότητα στραμμένη προς τα έσω ή επίπεδους πυθμένες. Οι πυθμένες αυτοί έχουν τον ίδιο άξονα περιστροφής όπως και το κυλινδρικό τμήμα, είτε
ii)
από δύο θολωτούς πυθμένες με τον ίδιο άξονα περιστροφής.
Η μέγιστη πίεση χρήσης του δοχείου είναι μικρότερη ή ίση με 30 bar και το γινόμενο της πίεσης αυτής επί τη χωρητικότητα του δοχείου (PS × V) ισούται το πολύ με 10 000 bar.
Η ελάχιστη θερμοκρασία χρήσης δεν πρέπει να είναι κατώτερη από - 50 °C και η μέγιστη θερμοκρασία χρήσης δεν πρέπει να υπερβαίνει τους 300 °C για τα δοχεία από χάλυβα ή τους 100 °C για τα δοχεία από αλουμίνιο ή κράμα αλουμινίου·
β)
«εναρμονισμένο πρότυπο»: τεχνική προδιαγραφή (ευρωπαϊκό πρότυπο ή έγγραφο εναρμόνισης) που έχει εγκριθεί είτε από την Ευρωπαϊκή Επιτροπή Τυποποίησης (CEN), ή την Ευρωπαϊκή Επιτροπή Ηλεκτροτεχνικής Τυποποίησης (Cenelec) ή το Ευρωπαϊκό Ινστιτούτο Τηλεπικοινωνιακών Προτύπων (ΕΤSI), είτε και από δύο ή και από τους τρεις εν λόγω οργανισμούς, κατόπιν εντολής της Επιτροπής σύμφωνα με την οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών (9), καθώς και με βάση τις γενικές κατευθυντήριες γραμμές όσον αφορά τη συνεργασία μεταξύ της Επιτροπής, της Ευρωπαϊκής Ζώνης Ελεύθερων Συναλλαγών (ΕΖΕΣ) και των εν λόγω τριών οργανισμών, που υπογράφηκαν στις 28 Μαρτίου 2003.
Άρθρο 2
1. Τα κράτη μέλη θεσπίζουν κάθε χρήσιμη διάταξη ώστε να μπορούν τα δοχεία να διατίθενται στην αγορά και να τίθενται σε λειτουργία μόνον όταν δεν θέτουν σε κίνδυνο την ασφάλεια των ανθρώπων, των κατοικίδιων ζώων και των αγαθών, εφόσον εγκαθίστανται σωστά και συντηρούνται, και εφόσον χρησιμοποιούνται σύμφωνα με τον προορισμό τους.
2. Οι διατάξεις της παρούσας οδηγίας δεν θίγουν τη δυνατότητα των κρατών μελών να καθορίζουν -τηρώντας τη συνθήκη- τις απαιτήσεις που κρίνουν απαραίτητες για την εξασφάλιση της προστασίας των εργαζομένων κατά τη χρησιμοποίηση των δοχείων, εφόσον αυτό δεν συνεπάγεται τροποποιήσεις αυτών των δοχείων κατά τρόπο μη οριζόμενο στην παρούσα οδηγία.
Άρθρο 3
1. Τα δοχεία των οποίων το γινόμενο PS × V είναι μεγαλύτερο από 50 bar πρέπει να ανταποκρίνονται στις ουσιώδεις απαιτήσεις ασφαλείας που αναφέρονται στο παράρτημα I.
2. Τα δοχεία των οποίων το γινόμενο PS × V είναι μικρότερο ή ίσο προς 50 bar πρέπει να έχουν κατασκευαστεί σύμφωνα με την ακολουθούμενη σε ένα από τα κράτη μέλη ορθή μηχανολογική πρακτική στον τομέα αυτό, και να φέρουν τις ενδείξεις που προβλέπονται στο παράρτημα II, σημείο 1, πλην της σήμανσης «CE» που αναφέρεται στο άρθρο 16.
Άρθρο 4
Τα κράτη μέλη δεν εμποδίζουν τη διάθεση στην αγορά και τη θέση σε λειτουργία στο έδαφός τους, των δοχείων που ικανοποιούν τις διατάξεις της παρούσας οδηγίας.
Άρθρο 5
1. Τα κράτη μέλη θεωρούν ως σύμφωνα προς το σύνολο των διατάξεων της παρούσας οδηγίας τα δοχεία που φέρουν σήμανση «CE».
Η συμμόρφωση των δοχείων προς εθνικά πρότυπα που αποτελούν μεταγραφή των εναρμονισμένων προτύπων, των οποίων τα στοιχεία έχουν δημοσιευθεί στην Επίσημη Εφημερίδα της Ευρωπαϊκής Ένωσης, συνιστά τεκμήριο συμμόρφωσης προς τις βασικές απαιτήσεις ασφαλείας που παρατίθενται στο παράρτημα Ι.
Τα κράτη μέλη δημοσιεύουν τα στοιχεία αυτών των εθνικών προτύπων.
2. Τα κράτη μέλη θεωρούν ότι τα δοχεία για τα οποία δεν υπάρχουν τα πρότυπα που αναφέρονται στην παράγραφο 1 δεύτερο εδάφιο, ή για τα οποία ο κατασκευαστής δεν εφάρμοσε ή εφάρμοσε μόνο εν μέρει τα εν λόγω πρότυπα, συμφωνούν με τις ουσιώδεις απαιτήσεις ασφάλειας που αναφέρονται στο παράρτημα Ι όταν, ύστερα από τη λήψη βεβαίωσης ΕΚ τύπου, η συμμόρφωσή τους προς το εγκεκριμένο μοντέλο βεβαιώνεται με την επίθεση της σήμανσης «CE».
3. Όταν δοχεία καλύπτονται από άλλες οδηγίες, οι οποίες αφορούν άλλα θέματα και προβλέπουν σήμανση «CE», η σήμανση αυτή υποδηλώνει και την κατά τεκμήριο συμμόρφωση αυτών των δοχείων προς τις διατάξεις αυτών των άλλων οδηγιών.
Εάν, ωστόσο, μία ή περισσότερες από τις οδηγίες επιτρέπουν στον κατασκευαστή να επιλέξει, στη διάρκεια μεταβατικής περιόδου, το σύστημα που θα εφαρμόζει, η σήμανση «CE» υποδηλώνει τη συμμόρφωση μόνον ως προς τις διατάξεις των οδηγιών που εφαρμόζει ο κατασκευαστής. Στην περίπτωση αυτή, τα στοιχεία των εν λόγω οδηγιών, όπως έχουν δημοσιευθεί στην Επίσημη Εφημερίδα της Ευρωπαϊκής Ένωσης, αναγράφονται στα έγγραφα, φύλλα ή οδηγίες που απαιτούνται από τις συγκεκριμένες οδηγίες και συνοδεύουν τα δοχεία.
Άρθρο 6
Όταν ένα κράτος μέλος ή η Επιτροπή θεωρεί ότι τα εναρμονισμένα πρότυπα που αναφέρονται στο άρθρο 5 παράγραφος 1 δεν πληρούν απόλυτα τις ουσιώδεις απαιτήσεις ασφάλειας του παραρτήματος Ι, η Επιτροπή ή το κράτος μέλος προσφεύγουν στη μόνιμη επιτροπή που έχει συσταθεί δυνάμει του άρθρου 5 της οδηγίας 98/34/ΕΚ, καλούμενη στο εξής «η επιτροπή», εκθέτοντας τους λόγους τους.
Η επιτροπή διατυπώνει γνώμη επειγόντως.
Με βάση τη γνώμη της επιτροπής, η Επιτροπή γνωστοποιεί στα κράτη μέλη την ανάγκη να αποσύρουν ή όχι τα σχετικά πρότυπα από τις δημοσιεύσεις που αναφέρονται στο άρθρο 5 παράγραφος 1 δεύτερο εδάφιο.
Άρθρο 7
1. Όταν ένα κράτος μέλος διαπιστώσει ότι υπάρχει κίνδυνος, τα δοχεία με τη σήμανση «CE» που χρησιμοποιούνται σύμφωνα με τον προορισμό τους, να θέτουν σε κίνδυνο την ασφάλεια των ανθρώπων, των κατοικίδιων ζώων ή των αγαθών, λαμβάνει κάθε χρήσιμο μέτρο προκειμένου τα προϊόντα να αποσυρθούν από την αγορά ή να απαγορευθεί ή να περιορισθεί η διάθεσή τους στην αγορά.
Το κράτος μέλος πληροφορεί αμέσως την Επιτροπή για το μέτρο αυτό και αναφέρει τους λόγους της απόφασής του, ιδίως, αν η έλλειψη συμμόρφωσης προκύπτει από:
α)
απουσία τήρησης των ουσιωδών απαιτήσεων ασφάλειας που αναφέρονται στο παράρτημα Ι, όταν το δοχείο δεν ανταποκρίνεται στα εναρμονισμένα πρότυπα που αναφέρονται στο άρθρο 5 παράγραφος 1·
β)
κακή εφαρμογή των εναρμονισμένων προτύπων που αναφέρονται στο άρθρο 5 παράγραφος 1·
γ)
κενό των εναρμονισμένων προτύπων που αναφέρονται στο άρθρο 5 παράγραφος 1.
2. Η Επιτροπή αρχίζει διαβουλεύσεις με τα ενδιαφερόμενα μέρη, το ταχύτερο δυνατό. Όταν μετά τις διαβουλεύσεις αυτές, η Επιτροπή διαπιστώσει ότι δικαιολογείται η λήψη του μέτρου που αναφέρεται στην παράγραφο 1, πληροφορεί αμέσως το κράτος μέλος που έχει αναλάβει δράση καθώς και τα άλλα κράτη μέλη.
Όταν η απόφαση που αναφέρεται στην παράγραφο 1 δικαιολογείται από κάποιο κενό των προτύπων, η Επιτροπή, ύστερα από διαβουλεύσεις με τα ενδιαφερόμενα μέρη, συγκαλεί την επιτροπή εντός δύο μηνών, εφόσον το κράτος μέλος που έλαβε τα μέτρα επιθυμεί να τα διατηρήσει, και κινεί τη διαδικασία που αναφέρεται στο άρθρο 6.
3. Όταν το μη σύμφωνο με τα πρότυπα δοχείο είναι εφοδιασμένο με τη σήμανση «CE», το αρμόδιο κράτος μέλος λαμβάνει τα κατάλληλα μέτρα εναντίον εκείνου που επέθεσε τη σήμανση και πληροφορεί σχετικά την Επιτροπή και τα άλλα κράτη μέλη.
4. Η Επιτροπή βεβαιώνεται ότι τα κράτη μέλη τηρούνται ενήμερα για την εξέλιξη και τα αποτελέσματα της διαδικασίας που αναφέρεται στις παραγράφους 1, 2 και 3.
ΚΕΦΑΛΑΙΟ II
ΠΙΣΤΟΠΟΙΗΣΗ
ΤΜΗΜΑ 1
Διαδικασίες πιστοποίησης
Άρθρο 8
1. Πριν από την κατασκευή των δοχείων των οποίων το γινόμενο PS × V είναι μεγαλύτερο από 50 bar, και εφόσον αυτά κατασκευάζονται σύμφωνα με τα εναρμονισμένα πρότυπα που αναφέρονται στο άρθρο 5 παράγραφος 1, ο κατασκευαστής ή ο πληρεξούσιός του που είναι εγκατεστημένος στην Κοινότητα, πρέπει, με δική του επιλογή είτε:
α)
να πληροφορήσει έναν αναγνωρισμένο οργανισμό ελέγχου που αναφέρεται στο άρθρο 9, ο οποίος, με βάση τον τεχνικό φάκελο κατασκευής που αναφέρεται στο σημείο 3 του παραρτήματος II, θα εκδώσει βεβαίωση επάρκειας του φακέλου αυτού· είτε
β)
να υποβάλει μοντέλο του δοχείου στην εξέταση ΕΚ τύπου του προβλέπεται στο άρθρο 10.
2. Πριν από την κατασκευή των δοχείων των οποίων το γινόμενο PS × V είναι μεγαλύτερο από 50 bar, χωρίς τήρηση ή με μερική μόνον τήρηση των εναρμονισμένων προτύπων που αναφέρονται στο άρθρο 5 παράγραφος 1, ο κατασκευαστής ή ο πληρεξούσιός του που είναι εγκατεστημένος στην Κοινότητα, υποβάλλει μοντέλο του δοχείου στην εξέταση ΕΚ τύπου που προβλέπεται στο άρθρο 10.
3. Τα δοχεία που κατασκευάζονται σύμφωνα με τα πρότυπα που αναφέρονται στο άρθρο 5 παράγραφος 1 δεύτερο εδάφιο ή με το εγκεκριμένο μοντέλο υποβάλλονται, πριν από τη διάθεσή τους στην αγορά:
α)
στην εξακρίβωση ΕΚ που προβλέπεται στο άρθρο 11, όταν το γινόμενο PS × V είναι μεγαλύτερο από 3 000 bar·
β)
όταν το γινόμενο PS × V είναι μικρότερο ή ίσο με 3 000 bar και μεγαλύτερο από 50 bar, κατ’ επιλογή του κατασκευαστή είτε:
i)
στη δήλωση πιστότητας ΕΚ που αναφέρεται στο άρθρο 12, ή
ii)
στην εξακρίβωση ΕΚ που προβλέπεται στο άρθρο 11.
4. Οι φάκελοι και η αλληλογραφία που σχετίζονται με τις διαδικασίες πιστοποίησης που αναφέρονται στις παραγράφους 1, 2 και 3, συντάσσονται σε επίσημη γλώσσα του κράτους μέλους στο οποίο είναι εγκατεστημένος ο αναγνωρισμένος οργανισμός ελέγχου ή σε γλώσσα αποδεκτή από αυτό.
Άρθρο 9
1. Τα κράτη μέλη κοινοποιούν στην Επιτροπή και στα άλλα κράτη μέλη τους αναγνωρισμένους οργανισμούς ελέγχου που έχουν επιφορτίσει με την εκτέλεση των διαδικασιών του άρθρου 8 παράγραφοι 1, 2 και 3 καθώς και τα συγκεκριμένα καθήκοντα που τους έχουν αναθέσει και τους αριθμούς αναγνώρισης που τους έχει προηγουμένως χορηγήσει η Επιτροπή.
Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης κατάλογο των κοινοποιημένων οργανισμών με τους αριθμούς αναγνώρισής τους καθώς και με τα καθήκοντα για τα οποία έχουν κοινοποιηθεί. Η Επιτροπή φροντίζει για την ενημέρωση του καταλόγου αυτού.
2. Τα κράτη μέλη, προκειμένου για την αναγνώριση των οργανισμών που αναφέρονται στην παράγραφο 1, τηρούν τα ελάχιστα κριτήρια που απαριθμούνται στο παράρτημα III.
3. Ένα κράτος μέλος που αναγνωρίζει έναν οργανισμό ελέγχου αποσύρει την αναγνώριση αυτή εφόσον διαπιστώσει ότι ο οργανισμός δεν ικανοποιεί πλέον τα ελάχιστα κριτήρια που απαριθμούνται στο παράρτημα III.
Πληροφορεί αμέσως την Επιτροπή και τα άλλα κράτη μέλη σχετικώς.
ΤΜΗΜΑ 2
Εξέταση ΕΚ τύπου
Άρθρο 10
1. Η εξέταση ΕΚ τύπου είναι η διαδικασία μέσω της οποίας ένας αναγνωρισμένος οργανισμός ελέγχου διαπιστώνει και βεβαιώνει ότι το μοντέλο ενός δοχείου ικανοποιεί τις διατάξεις της παρούσας οδηγίας που το αφορούν.
2. Η αίτηση για εξέταση ΕΚ τύπου υποβάλλεται από τον κατασκευαστή ή τον πληρεξούσιό του σε ένα μόνο αναγνωρισμένο οργανισμό ελέγχου, για ένα μοντέλο δοχείου ή για ένα μοντέλο αντιπροσωπευτικό μιας οικογένειας δοχείων. Ο πληρεξούσιος πρέπει να είναι εγκατεστημένος στην Κοινότητα.
Η αίτηση περιλαμβάνει:
α)
το όνομα και τη διεύθυνση του κατασκευαστή ή του πληρεξουσίου του καθώς και τον τόπο κατασκευής των δοχείων·
β)
τον τεχνικό φάκελο κατασκευής που προβλέπεται στο σημείο 3 του παραρτήματος II.
Η αίτηση αυτή συνοδεύεται από δοχείο αντιπροσωπευτικό της προβλεπόμενης παραγωγής.
3. Ο αναγνωρισμένος οργανισμός ελέγχου πραγματοποιεί την εξέταση ΕΚ τύπου σύμφωνα με τα προβλεπόμενα στο δεύτερο και στο τρίτο εδάφιο.
Εξετάζει τον τεχνικό φάκελο κατασκευής, προκειμένου να εξακριβώσει την επάρκειά του, καθώς και το υποβληθέν δοχείο.
Κατά την εξέταση του δοχείου ο οργανισμός:
α)
επαληθεύει το γεγονός ότι το δοχείο κατασκευάστηκε σύμφωνα με τον τεχνικό φάκελο κατασκευής και μπορεί να χρησιμοποιηθεί ασφαλώς υπό τις προβλεπόμενες συνθήκες λειτουργίας·
β)
πραγματοποιεί τις κατάλληλες εξετάσεις και δοκιμές για να εξακριβώσει τη συμμόρφωση των δοχείων προς τις ουσιώδεις απαιτήσεις που τα αφορούν.
4. Εφόσον το μοντέλο ανταποκρίνεται στις διατάξεις που το αφορούν, ο αναγνωρισμένος οργανισμός ελέγχου εκδίδει βεβαίωση ΕΚ τύπου η οποία κοινοποιείται στον αιτούντα. Στη βεβαίωση αυτή αναφέρονται τα συμπεράσματα της εξέτασης, οι συνθήκες υπό τις οποίες ενδεχομένως ισχύει και περιλαμβάνονται οι αναγκαίες περιγραφές και σχέδια προκειμένου να προσδιορισθεί το εγκεκριμένο μοντέλο.
Η Επιτροπή, οι λοιποί αναγνωρισμένοι οργανισμοί ελέγχου και τα άλλα κράτη μέλη μπορούν να λάβουν αντίγραφο της βεβαίωσης και, κατόπιν αιτιολογημένης αιτήσεως, αντίγραφο του τεχνικού φακέλου κατασκευής και των πρακτικών των εξετάσεων και των δοκιμών που πραγματοποιήθηκαν.
5. Ο αναγνωρισμένος οργανισμός ελέγχου που αρνείται να εκδώσει βεβαίωση ΕΚ τύπου πληροφορεί σχετικά τους άλλους αναγνωρισμένους οργανισμούς ελέγχου.
Ο αναγνωρισμένος οργανισμός ελέγχου που αποσύρει βεβαίωση ΕΚ τύπου πληροφορεί σχετικά το κράτος μέλος που τον έχει αναγνωρίσει. Το τελευταίο πληροφορεί σχετικά τα άλλα κράτη μέλη και την Επιτροπή εκθέτοντας τους λόγους αυτής της απόφασης.
ΤΜΗΜΑ 3
Εξακρίβωση «ΕΚ»
Άρθρο 11
1. Εξακρίβωση ΕΚ είναι η διαδικασία με την οποία ο κατασκευαστής ή ο εγκατεστημένος στην Κοινότητα εντολοδόχος του διασφαλίζει και δηλώνει ότι τα δοχεία που υπόκεινται στις διατάξεις της παραγράφου 3 είναι σύμφωνα προς τον τύπο που περιγράφεται στη βεβαίωση ΕΚ τύπου ή προς τον τεχνικό φάκελο κατασκευής που προβλέπεται στο παράρτημα II, σημείο 3, του οποίου έχει βεβαιωθεί η επάρκεια.
2. Ο κατασκευαστής λαμβάνει όλα τα αναγκαία μέτρα ώστε η διαδικασία κατασκευής να εξασφαλίζει την πιστότητα των προϊόντων προς τον τύπο που περιγράφεται στη βεβαίωση ΕΚ τύπου ή προς τον τεχνικό φάκελο κατασκευής που προβλέπεται στο παράρτημα II σημείο 3. Ο κατασκευαστής ή ο εγκατεστημένος στην Κοινότητα εντολοδόχος του θέτει τη σήμανση «CE» σε κάθε δοχείο και συντάσσει δήλωση συμμόρφωσης.
3. Ο αναγνωρισμένος οργανισμός ελέγχου διεξάγει τις κατάλληλες εξετάσεις και δοκιμές για να εξακριβώσει τη συμμόρφωση του δοχείου προς τις απαιτήσεις της οδηγίας, με έλεγχο και δοκιμή, σύμφωνα με τις διατάξεις των εδαφίων 2 έως 10.
Ο κατασκευαστής παρουσιάζει τα δοχεία του σε ομοιογενείς παρτίδες και λαμβάνει όλα τα αναγκαία μέτρα, ώστε η διαδικασία κατασκευής να εξασφαλίζει την ομοιογένεια κάθε παραγόμενης παρτίδας.
Οι παρτίδες αυτές συνοδεύονται από την αναφερόμενη στο άρθρο 10 βεβαίωση ΕΚ τύπου ή, όταν τα δοχεία δεν κατασκευάζονται βάσει εγκεκριμένου μοντέλου, από τον τεχνικό φάκελο κατασκευής που προβλέπεται στο σημείο 3 του παραρτήματος II. Στη δεύτερη περίπτωση ο αναγνωρισμένος οργανισμός ελέγχου, πριν από την εξακρίβωση ΕΚ, εξετάζει το φάκελο για να διαπιστώσει την επάρκειά του.
Κατά την εξέταση μιας παρτίδας, ο αναγνωρισμένος οργανισμός ελέγχου βεβαιώνεται ότι τα δοχεία έχουν κατασκευαστεί και ελεγχθεί σύμφωνα με τον τεχνικό φάκελο κατασκευής και διεξάγει σε κάθε δοχείο της παρτίδας υδραυλική δοκιμή ή πνευματική δοκιμή ισοδύναμης αποτελεσματικότητας, σε πίεση Ph ίση με 1,5 επί την πίεση υπολογισμού, ώστε να εξακριβώσει την αρτιότητά τους. Η πνευματική δοκιμή υπόκειται σε αποδοχή των διαδικασιών ασφαλείας της δοκιμής από το κράτος μέλος στο οποίο διεξάγεται η δοκιμή.
Επιπλέον, ο αναγνωρισμένος οργανισμός ελέγχου διεξάγει δοκιμές σε δοκίμια που λαμβάνονται, κατ’ επιλογή του κατασκευαστή, από ενδεικτικό τεμάχιο προϊόντος ή από δοχείο, ώστε να ελέγξει την ποιότητα των συγκολλήσεων. Οι δοκιμές διεξάγονται στις διαμήκεις συγκολλήσεις. Όταν ωστόσο εφαρμόζεται διαφορετικός τρόπος εργασίας για τις διαμήκεις και τις κυκλοτερείς συγκολλήσεις, οι εν λόγω δοκιμές επαναλαμβάνονται και στις κυκλοτερείς συγκολλήσεις.
Για τα δοχεία που αναφέρονται στο σημείο 2.1.2 του παραρτήματος I, οι παραπάνω δοκιμές σε δοκίμια αντικαθίστανται από υδραυλική δοκιμή σε πέντε δοχεία, τα οποία λαμβάνονται τυχαία από κάθε παρτίδα, για να εξακριβωθεί αν συμμορφώνονται με τις ουσιώδεις απαιτήσεις ασφαλείας του σημείου 2.1.2 του παραρτήματος I.
Για τις παρτίδες που γίνονται δεκτές, ο αναγνωρισμένος οργανισμός ελέγχου επιθέτει ή αναθέτει την επίθεση του αριθμού αναγνώρισης σε κάθε δοχείο και συντάσσει έγγραφη βεβαίωση πιστότητας ως προς τις δοκιμές που έχουν διεξαχθεί. Όλα τα δοχεία της παρτίδας μπορούν να διατεθούν στην αγορά εκτός από εκείνα που δεν υπέστησαν με επιτυχία την υδραυλική ή την πνευματική δοκιμή.
Όταν μια παρτίδα απορρίπτεται, ο αναγνωρισμένος οργανισμός ελέγχου λαμβάνει τα αναγκαία μέτρα για να εμποδίσει τη διάθεσή της στην αγορά. Σε περίπτωση συχνής απόρριψης παρτίδων, ο αναγνωρισμένος οργανισμός ελέγχου δύναται να αναστείλει τη στατιστική εξακρίβωση.
Ο κατασκευαστής δύνανται να επιθέτει, με την ευθύνη του αναγνωρισμένου οργανισμού ελέγχου, τον αριθμό αναγνώρισης του οργανισμού αυτού κατά τη διάρκεια της διαδικασίας κατασκευής.
Ο κατασκευαστής ή ο εντολοδόχος του πρέπει να είναι σε θέση να επιδείξουν, εφόσον τους ζητηθεί, τις αναφερόμενες στο έβδομο εδάφιο βεβαιώσεις συμμόρφωσης που έχει χορηγήσει ο αναγνωρισμένος οργανισμός ελέγχου.
ΤΜΗΜΑ 4
Δήλωση συμμόρφωσης «CΕ»
Άρθρο 12
1. Ο κατασκευαστής που ανταποκρίνεται στις υποχρεώσεις που απορρέουν από το άρθρο 13 επιθέτει την αναφερόμενη στο άρθρο 16 σήμανση «CE» στα δοχεία τα οποία δηλώνει ότι είναι σύμφωνα:
α)
προς τον τεχνικό φάκελο κατασκευής που προβλέπεται στο παράρτημα II σημείο 3. ο οποίος έχει τύχει βεβαίωσης επάρκειας φακέλου· ή
β)
προς εγκεκριμένο μοντέλο.
2. Με τη διαδικασία αυτή δήλωσης πιστότητας ΕΚ, ο κατασκευαστής υποβάλλεται στην επιτήρηση ΕΚ, όταν το γινόμενο PS × V είναι μεγαλύτερο από 200 bar.
Η επιτήρηση ΕΚ αποσκοπεί στη μέριμνα, σύμφωνα με το άρθρο 14 δεύτερο εδάφιο, για τη σωστή εφαρμογή, εκ μέρους του κατασκευαστή των υποχρεώσεων που απορρέουν από το άρθρο 13 παράγραφος 2. Η επιτήρηση ΕΚ εξασφαλίζεται από τον αναγνωρισμένο οργανισμό ελέγχου που έχει εκδώσει τη βεβαίωση ΕΚ τύπου, που προβλέπεται στο άρθρο 10 παράγραφος 4 πρώτο εδάφιο, σε περίπτωση που τα δοχεία έχουν κατασκευαστεί σύμφωνα με το εγκεκριμένο μοντέλο ή, σε αντίθετη περίπτωση, από εκείνον στον οποίο έχει κατατεθεί ο τεχνικός φάκελος κατασκευής σύμφωνα με το άρθρο 8 παράγραφος 1 στοιχείο α).
Άρθρο 13
1. Όταν ο κατασκευαστής χρησιμοποιεί τη διαδικασία που προβλέπεται στο άρθρο 12, καταθέτει, πριν από την έναρξη της κατασκευής, στον αναγνωρισμένο οργανισμό ελέγχου που έχει εκδώσει τη βεβαίωση ΕΚ τύπου ή τη βεβαίωση επάρκειας, έγγραφο στο οποίο αναφέρονται οι τεχνικές μέθοδοι κατασκευής καθώς και το σύνολο των προκαθορισμένων και συστηματικών διατάξεων που θα εφαρμοστούν, ούτως ώστε να διασφαλίζεται η συμμόρφωση των δοχείων προς τα πρότυπα που αναφέρονται στο άρθρο 5 παράγραφος 1 ή προς το εγκεκριμένο μοντέλο.
2. Το έγγραφο της παραγράφου 1 περιλαμβάνει:
α)
περιγραφή των μέσων κατασκευής και εξακρίβωσης που είναι κατάλληλα για την κατασκευή των δοχείων·
β)
φάκελο ελέγχου όπου περιγράφονται οι ενδεδειγμένες εξετάσεις και δοκιμές που θα πραγματοποιηθούν κατά τη διάρκεια της κατασκευής καθώς και οι τρόποι και η συχνότητα διεξαγωγής τους·
γ)
δέσμευση ότι θα ολοκληρωθούν οι εξετάσεις και οι δοκιμές σύμφωνα με τον φάκελο ελέγχου που αναφέρεται στο στοιχείο β) και ότι θα πραγματοποιηθεί υδραυλική δοκιμή ή, μετά από συμφωνία του κράτους μέλους, δοκιμή πεπιεσμένου αέρα σε πίεση ελέγχου ίση με 1,5 φορές την πίεση υπολογισμού, σε κάθε παραγόμενο δοχείο·
οι εν λόγω εξετάσεις και δοκιμές πραγματοποιούνται υπό την ευθύνη ειδικευμένου προσωπικού αρκετά ανεξάρτητου απέναντι στις υπηρεσίες που είναι επιφορτισμένες με την παραγωγή, και συντάσσεται σχετική έκθεση·
δ)
τη διεύθυνση των χώρων κατασκευής και αποθήκευσης καθώς και την ημερομηνία έναρξης της κατασκευής.
3. Όταν το γινόμενο PS × V είναι μεγαλύτερο από 200 bar, ο κατασκευαστής επιτρέπει την πρόσβαση στους παραπάνω χώρους κατασκευής και αποθήκευσης στον οργανισμό που είναι επιφορτισμένος με την παρακολούθηση «ΕΚ», με σκοπό τη διεξαγωγή ελέγχων, επιτρέπει να παίρνει δείγματα δοχείων και του παρέχει όλες τις απαραίτητες πληροφορίες, και ιδιαίτερα:
α)
τον τεχνικό φάκελο κατασκευής·
β)
τον φάκελο ελέγχου·
γ)
τη βεβαίωση ΕΚ τύπου ή τη βεβαίωση επάρκειας, κατά περίπτωση·
δ)
έκθεση σχετικά με τις εξετάσεις και τις δοκιμές που πραγματοποιούνται.
Άρθρο 14
Ο αναγνωρισμένος οργανισμός ελέγχου που εξέδωσε τη βεβαίωση ΕΚ τύπου ή τη βεβαίωση επάρκειας εξετάζει, πριν από την ημερομηνία έναρξης οιασδήποτε κατασκευής, το έγγραφο που αναφέρεται στο άρθρο 13 παράγραφος 1, καθώς και τον τεχνικό φάκελο κατασκευής που προβλέπεται στο σημείο 3 του παραρτήματος II, προκειμένου να βεβαιώνει την επάρκειά τους, εφόσον τα δοχεία δεν έχουν κατασκευαστεί σύμφωνα με εγκεκριμένο μοντέλο.
Επιπλέον, όταν το γινόμενο PS × V είναι μεγαλύτερο από 200 bar, ο αναγνωρισμένος οργανισμός ελέγχου κατά τη διάρκεια της κατασκευής:
α)
διασφαλίζει ότι ο κατασκευαστής ελέγχει πραγματικά τα δοχεία που παράγονται εν σειρά, σύμφωνα με το στοιχείο γ) της παραγράφου 2 του άρθρου 13·
β)
πραγματοποιεί αιφνιδιαστικές δειγματοληψίες στους χώρους κατασκευής ή αποθήκευσης με σκοπό τον έλεγχο.
Ο αναγνωρισμένος οργανισμός ελέγχου παρέχει στο κράτος μέλος που τον αναγνώρισε και, κατόπιν αιτήσεως, στους άλλους αναγνωρισμένους οργανισμούς ελέγχου, στα άλλα κράτη μέλη και στην Επιτροπή αντίγραφο των πρακτικών των ελέγχων.
ΚΕΦΑΛΑΙΟ III
ΣΗΜΑΝΣΗ «CE» ΚΑΙ ΕΝΔΕΙΞΕΙΣ
Άρθρο 15
Με την επιφύλαξη του άρθρου 7:
α)
κάθε αντικανονική επίθεση της σήμανσης «CE» που διαπιστώνεται από κράτος μέλος, συνεπάγεται την υποχρέωση για τον κατασκευαστή ή τον εγκατεστημένο στην Κοινότητα εντολοδόχο του να μεριμνήσει για τη συμμόρφωση του σχετικού προϊόντος διατάξεις τις σχετικές με τη σήμανση «CE» και την παύση της παράβασης υπό τους όρους που επιβάλλει αυτό το κράτος μέλος·
β)
αν το προϊόν συνεχίζει να μην είναι σύμφωνο προς τις προδιαγραφές περί τη σήμανση συμμόρφωσης «CE», το κράτος μέλος πρέπει να λαμβάνει όλα τα ενδεδειγμένα μέτρα ώστε να περιοριστεί ή να απαγορευθεί η διάθεση στην αγορά του συγκεκριμένου προϊόντος ή να εξασφαλιστεί η απόσυρσή του από την αγορά, σύμφωνα με τη διαδικασία του άρθρου 7.
Άρθρο 16
1. Η σήμανση «CE», καθώς και οι ενδείξεις που προβλέπονται στο σημείο 1 του παραρτήματος II εκτίθενται κατά εμφανή, ευανάγνωστο και ανεξίτηλο τρόπο επί του δοχείου ή σε αναγνωριστική πινακίδα στερεωμένη σταθερά επί του δοχείου.
Η σήμανση «CE» αποτελείται από το ακρωνύμιο «CE» σύμφωνα με τη γραφική απεικόνιση της οποίας το υπόδειγμα παρατίθεται στο παράρτημα II, σημείο 1.1. Μετά τη σήμανση «CE» ακολουθεί ο αναφερόμενος στο άρθρο 9 παράγραφος 1 αριθμός ταυτοποίησης του αναγνωρισμένου οργανισμού ελέγχου, που είναι επιφορτισμένος με την εξακρίβωση ΕΚ ή την επιτήρηση ΕΚ.
2. Απαγορεύεται η επίθεση επί των δοχείων σημάνσεων που θα μπορούσαν να παραπλανήσουν τους τρίτους όσον αφορά τη σημασία και τη γραφική απεικόνιση της σήμανσης «CE». Οποιαδήποτε άλλη σήμανση μπορεί να επιτίθεται επί των δοχείων ή της πινακίδας με τα στοιχεία τους, υπό τον όρο ότι δεν καθιστά λιγότερο ευδιάκριτη ή ευανάγνωστη τη σήμανση «CE».
ΚΕΦΑΛΑΙΟ IV
ΤΕΛΙΚΕΣ ΔΙΑΤΑΞΕΙΣ
Άρθρο 17
Κάθε απόφαση που λαμβάνεται κατ’ εφαρμογή της παρούσας οδηγίας και οδηγεί στον περιορισμό της διάθεσης στην αγορά ή της θέσης σε λειτουργία ενός δοχείου, πρέπει να αιτιολογείται με ακρίβεια. Η απόφαση αυτή κοινοποιείται στον ενδιαφερόμενο, το ταχύτερο δυνατό, μαζί με αναφορά των διαδικασιών ένστασης που επιτρέπει η ισχύουσα νομοθεσία στο ενδιαφερόμενο κράτος μέλος και των προθεσμιών που ισχύουν για την υποβολή των ενστάσεων αυτών.
Άρθρο 18
Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
Άρθρο 19
Η οδηγία 87/404/ΕΟΚ, όπως τροποποιήθηκε με τις οδηγίες που παρατίθενται στο παράρτημα IV, μέρος Α, καταργείται, με την επιφύλαξη των υποχρεώσεων των κρατών μελών όσον αφορά στις προθεσμίες ενσωμάτωσης στο εθνικό δίκαιο και εφαρμογής των οδηγιών που εμφαίνονται στο παράρτημα IV, μέρος Β.
Οι αναφορές στην καταργούμενη οδηγία νοούνται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος V.
Άρθρο 20
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 21
Η παρούσα οδηγία απευθύνεται στα κράτη μέλη.
Στρασβούργο, 16 Σεπτεμβρίου 2009.

Labels: 7
3
15
1